
	« Σειρά  Διαλέξεων Ανοικτού  Πανεπιστημίου  Κύπρου»   ( 4ος κύκλος )


	Διάλεξη του Καθηγητή Οικονομικής Γεωγραφίας και Γεωπολιτικής

του Εθνικού και Καποδιστριακού Πανεπιστημίου Αθηνών

κ. Ιωάννη Θ. Μάζη

Οι παράνομες διεκδικήσεις της Τουρκίας στη ΝΑ Μεσόγειο

στο Σπίτι της Κύπρου


Με τη διάλεξη του Προέδρου του Τμήματος Τουρκικών και Σύγχρονων Ασιατικών Σπουδών της Σχολής Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών, Καθηγητή Οικονομικής Γεωγραφίας και Γεωπολιτικής Θεωρίας κ. Ιωάννη Θ. Μάζη, με θέμα «Οι παράνομες διεκδικήσεις της Τουρκίας στη ΝΑ Μεσόγειο», συνεχίστηκε, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, την Τετάρτη 4 Μαρτίου 2020, στο Σπίτι της Κύπρου στην Αθήνα, ο 4ος  κύκλος της «Σειράς Διαλέξεων Ανοικτού Πανεπιστημίου Κύπρου».
Η Σειρά συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου (Α.Π.ΚΥ.) και τον Ελληνικό Πολιτιστικό Όμιλο Κυπρίων Ελλάδος (Ε.Π.Ο.Κ.), και αποτελεί μία σημαντική μορφωτική πρωτοβουλία που εκφράζει το πνεύμα και πραγματώνει την ουσία του μνημονίου συνεργασίας των τριών φορέων, για την προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, αλλά και άλλων θεμάτων γενικού ενδιαφέροντος, μέσω συντονισμένων πολιτιστικών και εκπαιδευτικών δράσεων, με στόχο την παροχή υψηλού επιπέδου επιμόρφωση για το ευρύτερο κοινό.

Το διακεκριμένο ομιλητή καλωσόρισε στο Σπίτι της Κύπρου η Μορφωτική Σύμβουλος της Κυπριακής Δημοκρατίας δρ Νάντια Στυλιανού, η οποία, προλογίζοντας αναφέρθηκε στο σημαντικό ερευνητικό, διδακτικό  και  συγγραφικό έργο του. Χαιρετισμό απηύθυνε, ο Πρύτανης του Α.Π.Κ.Υ. Καθηγητής κ. Σωκράτης Κάτσικας.

Στο πλαίσιο της διάλεξης του ο Καθηγητής κ. Μάζης εξέτασε τα βασικά νομικά μεγέθη των Θαλασσίων Ζωνών, ερμήνευσε, με χαρτογραφικό υλικό, την παράνομη τουρκική αντίληψη περί εφαρμογής του Δικαίου της Θαλάσσης και εξήγησε την  αποσταθεροποίηση, η οποία θα προκληθεί, εάν οι απόψεις αυτές της Άγκυρας τύχουν ποτέ εφαρμογής στην ΝΑ Μεσόγειο.

Μετά την ολοκλήρωση της διάλεξης ακολούθησε ανοικτή συζήτηση με τη συμμετοχή του ακροατηρίου, τον συντονισμό της οποίας ανέλαβε ο Πρύτανης κ. Κάτσικας. 

